勸君
作者：徐積
朝代：宋

paragraphs: 勸君莫折楊柳枝，枝無根本任風吹。
勸君莫愛水中萍，萍隨流水何時停。
莫愛春風山上草，纔到秋風便吹了。
更有籬邊紅槿花，朝來錦繡暮泥漥。
不似茅菴水上家，碧蘆門徑白汀沙。
兩眼僅分鷗與鴉，口無巧語心無邪。
不但無邪兼寡欲，釣得一魚心便足。
漁衣便是岸頭莎，釣竿自種籬邊竹。